'N GEMEENTE IN AFRIKA VIR DIE HELE WÊRELD - Preke
Sondag 16 Januarie - algemene preek
Oor dit waaroor ons almal smag. God se teenwoordigheid.
​Moet my tog nie in u toorn bly straf nie, Here, en my langer in u gramskap tugtig nie. U pyle het my getref, u hand lê swaar op my. Deur u toorn is daar nie meer 'n gesonde plek aan my liggaam nie, deur my sonde is daar nie meer 'n heel plek aan my lyf nie. Ja, my ongeregtighede het my oorweldig soos 'n las wat vir my te swaar is. My wonde stink en sweer, en dít deur my eie dwaasheid. Ek is krom en inmekaar getrek, ek loop die hele dag en treur, want my lyf brand van die koors en daar is nie meer 'n gesonde plek aan my liggaam nie. Ek is gedaan en heeltemal platgeslaan, my hart jaag en ek brul van die pyn. U weet waarna ek smag, Here, my gesmeek is vir U geen geheim nie. My hart jaag, my krag het ingegee, ek kan nie eers meer sien nie. My siekte hou my familie en my vriende ver van my af, en my bure kom nie naby my nie. Dié wat my lewe soek, stel vir my strikke, dié wat daarop uit is om my kwaad aan te doen, praat al klaar van my ondergang; die hele dag deur dink hulle vals beskuldigings teen my uit. Maar ek hou my doof, ek hoor niks, ek hou my stom, ek maak my mond nie oop nie. Ek het geword soos 'n man wat niks hoor nie en wat niks het om te antwoord nie. Ek vertrou op U, Here, U sal antwoord, Here my God. Ek vra U: "Moenie dat hulle hulle verlustig in my leed en hulle groot hou as die lyding vir my te veel word nie." Ek kan dit byna nie meer uithou nie, ek is nooit sonder pyn nie. Ek bely my ongeregtigheid, my sonde kwel my. My vyande is vol lewenskrag en daar is so baie wat my sonder rede haat, wat my kwaad vir goed vergeld en teen my is omdat ek die goeie najaag. Moet my tog nie verlaat nie, Here, my God, moenie ver van my af bly nie! Maak tog gou om my te help, Here, my Redder!
Sondag 19 Desember 2021 - Jesus, seun van die mens
Elkeen soek 'n ander God... Dis waarom ons baklei met mekaar. Sokrates het gesê dat die Grieke gode aanbid wat Grieks lyk. Die Romeine se gode lyk Romeins, en as die perde gode gehad het, sou hulle ook soos perde lyk...
Alhoewel ek nie so pessimisties is soos Sokrates nie, is daar wysheid in. Almal van ons kyk na die God van die Bybel en kies watter eienskappe ons van hou. Sekere eienskappe van hoe God werk staan vir ons uit, en ander nie. God werk uit verskillende hoeke met verskillende mense. Dis waarom ons nooit iemand kan wegwys en sê "jou prentjie is verkeerd" nie. Mense wat God ernstig opneem in hul lewens is altyd bereid om te luister na 'n ander perspektief oor die God van hemel en aarde.
Ons is tans besig met 'n reeks oor die name en titels van Jesus, soos wat dit aan Hom gegee is, en ook hoe Hy dit aan Homself toegeken het.
Vandag kyk ons na die titel: "Die Seun van die Mens".
Genade en vrede vir julle, van God ons Vader, en die Here Jesus Christus, deur die kragtige werking van sy Heilige Gees. Amen.
Hierdie sou ook 'n bekende benaming vir die Jode gewees het in die tyd van Jesus. Vir baie van hulle sou die Seun van die Mens sinoniem wees met die Messias wat sou kom. Ons vind die titel die eerste keer in die Boek Daniël. In Daniël 7:14 lees ons dat Daniël meegevoer was in 'n droom en hy 'n hemelwese gesien het. Hierdie hemelwese beskryf hy as die seun van die mens. Hierdie titel vir die Messias of dienaar van die volk ontstaan dus meer as 400 jaar voor Jesus se geboorte. Die Jode was dus bekend met die titel.
Jesus neem die identiteit van die Seun van die Mens aan. Ons lees tussen 82 en 88 maal van die Seun van die Mens in die Nuwe Testament. In elk van die gevalle dui dit op twee belangrike aspekte:
1. Jesus dien mense, maar is nie 'n slaaf van mense nie. In daardie manier verheerlik Hy Sy Vader in die hemel. God dien die mens, Hy bedien ons. Hoe doen Hy dit? Hy gee vir ons wysheid. Hy gee vir kennis. Hy gee vir ons talente. Hy gee geleenthede, mense om lief te hê, en vele meer. God bedien die mens, maar Hy is nie ons slaaf nie. Wanneer dien ons God as ons slaaf? Wanneer ons dinge sê soos: "Dan SAL God opdaag...", of "Hy voorsien altyd as ons ons beste gee...", asof Hy altyd reg staan met dit wat ons NOU moet hê. Wanneer God dadelik moet voorsien, maak ons van Hom ons slaaf. Hy dien ons, maar Hy is nie ons slaaf nie.
Jesus as Seun van die mens, kom wys dat Hy 'n dienaar is van Sy Vader, en ook mense. Hy was Sy dissipels se voete, maar hulle mag nie op Hom trap nie. Hy genees mense, maar gee altyd 'n waarskuwing: "Moenie dit gaan vertel nie", of "Gaan wys jouself vir die priester".
Hy is die dienaar by uitnemendheid, maar doen dit omdat Hy wil, nie omdat Hy moet nie. Wanneer ons glo dat "God moet opdaag", maak ons van Hom, Sy Seun, en die Heilige Gees ons slawe. God duld dit nie, want dis teen Sy karakter en Sy aard.
Ons moet respek hê vir die Seun van die Mens. Hoe lyk jou gebedslewe? Is Jesus jou God, of maak jy van Hom jou slaaf?
2. Verder wys hierdie titel vir ons Jesus se konneksie met die Vader, asook Sy bestaan voor Sy koms na die aarde. Onthou dat Jesus nie die Seun van God word nie, maar dat Hy die Seun van God is. Hy word ook nie die Seun van die Mens nie, Hy is dit van alle tye af.
Jesus as Seun van die mens bewys sy ewigheid wat vir altyd geduur het, en ook altyd sal duur.
​Die mense sê toe vir Hom: "Ons het uit die Skrif geleer dat die Christus vir ewig gaan bly. Hoe sê u nou dat die Seun van die mens verhoog moet word? En hierdie Seun van die mens, wie is hy?"
Hier sien ons duidelik dat daar mense is wat nie Jesus as Messias is verbind met die Seun van die Mens nie. Hulle verstaan nog nie dat Jesus besig is om al titels vir die Redder van die wêreld onder Homself te verenig nie. Hy is Seun van God, Seun van die Mens, Messias, Seun van Dawid, en soveel meer. Hy kom wys vir elkeen wat hul eie Teologie wil ontwikkel oor wie God vir HULLE is, dat God soveel meer is.
Hy is besig om te wys dat Sokrates nie hoef reg te wees nie. Ons hoef nie gode te aanbid wat eintlik maar soos ons is nie. Ons kan die God van hemel en aarde persoonlik ken. Ons kan Hom ken as Redder, as Verlosser, en soveel meer.
Daarom, wanneer Jesus dan verder verduidelik wie die Seun van die Mens is, word die spreekwoordelike lae komberse voor Sy identiteit weggevee.
Om Jesus te ken is om deur verskillende lae gordyne te beweeg wat Hom weghou. Elke laag gordyne wat weggeneem word wys Jesus vir ons in meer detail. Soos die gordyne minder word, sien ons Hom meer volkome. Hierdie is die reis van geestelike groei, en dis belangrik.
Nou gaan ons terug gryp na die Ou Testament om te sien hoe Jesus die Ou Testament tot vervulling bring in hierdie titel:
Wanneer God met Esegiël praat dan spreek hy hom aan as "Mens", eerder as op sy naam. Ander profete word op hul name genoem, maar hier word Esegiël aangespreek as "Mens". Hy is die mens wat 'n spesifieke boodskap en taak het.
Net so het Jesus as Seun van die Mens 'n spesifieke boodskap en taak. Sy boodskap is om die Koninkryk te deel met almal deur stories en wondertekens en Sy manier van leef. Sy grootste taak is om die mensdom te verlos van sonde. Dit sou net geglo kan word indien elke verskillende titel vir die verlosser op Hom van toepassing sou wees.
Psalm 8:4-5 As ek u hemel aanskou,
Hierdie teks herinner ons dat elkeen van ons soms wonder waaroor dit alles in die lewe dan gaan? Wat maak die lewe dan die moeite werd? Ons is tog net mense... Daarom kom antwoord God: Jy is mens, kyk hier. Sien die seun van die mens. Deur Hom te ken, ken jy my, en kan jy sien hoe lief ek jou het.